Številka: 35105-116/2018/38/1096-01

Datum: 10. 12. 2019

Dato: 116\_18 Lesonit Modernizacija proizvodnje vlaknenih plošč GD.docx

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05 – ZDU-1-UPB4, 126/07-ZUP-E, 48/09, 8/10-ZUP-G, 8/12-ZVRS-F, 21/12, [47/13](http://www.uradni-list.si/1/objava.jsp?urlurid=20131783), [12/14](http://www.uradni-list.si/1/objava.jsp?urlurid=2014304), 90/14, 51/16) in drugega odstavka 7. člena Gradbenega zakona (Uradni list RS, št. 61/17 in 72/17 – popr., v nadaljevanju GZ) v integralnem postopku izdaje gradbenega dovoljenja za objekt z vplivi na okolje: 1. faza Modernizacije proizvodnje vlaknenih plošč - proizvodni sklop, uvedenemna zahtevo investitorja LESONIT, lesno kemična industrija, d.o.o., Ulica Nikola Tesla 11, 6250 Ilirska Bistrica, ki ga po pooblastilu zastopa MISEL d.o.o., Cankarjeva 1, 6230 Postojna, naslednje

GRADBENO DOVOLJENJE

1. Investitorju **LESONIT, lesno kemična industrija, d.o.o., Ulica Nikola Tesla 11, 6250 Ilirska Bistrica**, se v integralnem postopku izda gradbeno dovoljenje za 1. fazo Modernizacije proizvodnje vlaknenih plošč – proizvodni sklop na zemljišču s parc. št. 564/15 k.o. Trnovo (2524).
2. Gradnja po tem gradbenem dovoljenju obsega:

# Splošno

* vrsta gradnje: novogradnja - prizidava, odstranitev, rekonstrukcija,
* klasifikacija objekta: CC-SI 12510 – Industrijska stavba,
* zahtevnost objekta: zahteven objekt,
* površine objektov 3.620,8 m2,

# Odstranitev objekta

* odstranitev tehnološke enote Proizvodnja vlaken N3 (Defibrator L46),
* odstranitev ventilatorja tehnološke enote N5.1 Sušilnik 1. stopnje,
* odstranitev transportne poti,

# N2 Pralnica sekancev ter N3 Proizvodnja vlaken

* tlorisna dimenzija 38,3 m x 16,2 m,
* transportna pot dolžine 67,6 m,
* višina 33,8 m,
* fasada: fasadna obloga iz panelov profilirane jeklene pločevine,

## N2 Pralnica sekancev

* prestavitev obstoječe pralnice N2 na novo lokacijo z zamenjavo dotrajane opreme ob nespremenjeni zmogljivosti,
* zmogljivost 45 t/uro oz. 150 m3/uro,
* etažnost P+2,
* tlorisna dimenzija 15.60 m x 8.00 m,
* višine etaž + 3.15 in +6.30, višina objekta + 30.01 m ter podporna konstrukcija tehnološke opreme
* globoko temeljenje na 12 uvrtanih pilotih,
* namen: oprema za pranje sekancev,
* konstrukcija: jeklena,

## N3 Proizvodnja vlaken (Defibrator L56)

* nova naprava za razvlaknjevanje zmogljivosti 25,3 t suhih vlaken na uro z max. ob 84% zmogljivosti, max. zmogljivost 30 t suhih vlaken/uro,
* etažnost P+2,
* tlorisna dimenzija 15.20 m x 12.70 m,
* višine etaž + 9.51 in +16.35, višina objekta + 22.66 m,
* namen: oprema za proizvodnjo lesnih vlaken,
* globoko temeljenje na 12 uvrtanih pilotih,
* konstrukcija: pritličje AB, konstrukcija nad koto 1. nadstropja jeklena,

# N5.1 Ciklon sušilnika vlaken 1. stopnje

* dodaten cevni sušilnik zmogljivosti 11.1 t/uro,
* tlorisna dimenzija 8,0 m x 8,4 m,
* višina 34,2 m
* konstrukcija: jeklena konstrukcija sušilnika in dveh pripadajočih konstrukcij z opremo in cevovodi,
* cevovodi.
* plitvo temeljenje na AB temeljni plošči,

# N12.3 Elektrofilter

* namen: znižanje emisij prahu v odvodniku sušilnikov,
* tlorisna dimenzija 31,0 m x 8,5 m,
* višina 25,0 m,

# Transformatorska postaja

* tlorisna dimenzija: 15,70 m x 9,70 m,
* višina 5,25 m,
* plitvo temeljenje na temeljni plošči,

# Rezervoarji

* postavitev dveh novih rezervoarjev Rez1.10 za smolo in Rez1.9 za trdilec v tehnološki enoti Doziranje lepila in dodatkov N4,

# Zunanja in komunalna ureditev

* delna prestavitev 20 kV kablovoda,
* izvedba elektro strojnih instalacij, tehnološke priključkov in hidrantnega omrežja,
* ureditev med gradnjo poškodovanih površin,

# Gradbišče

* v območju predvidene gradnje.
1. Podrobnejši mikrolokacijski, ekološki, tehnični, oblikovalski in okoljevarstveni pogoji obravnavanega posega, ki so za investitorja obvezujoči, so določeni v dokumentaciji, ki je sestavni del tega dovoljenja:
2. **Projektna dokumentacija za pridobitev mnenj in gradbenega dovoljenja (DGD)**, št. A – 022/18, oktober 2018 in dopolnitev DGD z dne 8. 5. 2019, MISEL d.o.o., Cankarjeva 1, 6230 Postojna.
3. **Poročilo o vplivih na okolje (PVO)**, št. 080/36-18-PVO, 1. dopolnjena izdaja april 2019 in Aneks št. 1 k Poročilu o vplivih na okolje, september 2019, PROVITA inženiring, d.o.o., Vilharjeva 27, 6250 Ilirska Bistrica s prilogami.
4. K predmetni gradnji so podali mnenja pristojni organi in organizacije:
* mnenja št. 35403-4/2019-2 z dne 28. 3. 2019, št. 35403-4/2019-6 z dne 14. 6. 2019, št. 35403-4/2019-10 z dne 26. 8. 2019 in št. 35403-4/2019-2 z dne 17. 10. 2019, Agencija RS za okolje, Vojkova 1b, 1000 Ljubljana,
* mnenje št. 5-II-303/6-O-19/TLBF z dne 4. 6. 2019, Zavod RS za varstvo narave, OE Nova Gorica, Delpinova ulica 16, 5000 Nova Gorica,
* mnenje št. ou-198-1-2018 z dne 25. 10. 2018, Občina Ilirska Bistrica, Bazoviška cesta 14, 6250 Ilirska Bistrica,
* mnenje št. 190-5/2018-8 z dne 21. 5. 2019, Javni zavod park Škocjanske jame, Škocjan 2, 6215 Divača.
1. Za predmetno gradnjo je bila izvedena presoja vplivov na okolje na zemljiščih s parc. št. 564/15, 577/4, 596/2, 596/4, 596/5, 596/6, 596/11, 596/12, 596/13, 605/1, 605/3, 613/23, 613/24, 613/25, 613/27, 613/28, 922/7, 922/36, 922/37, 922/38, 1959/4, 3241, 3242, 3244, 3245, 3246, 3247, 3248/6, 3248/7, 3248/9, 3250/3, k.o. Trnovo (2524), iz katere izhaja, da nameravana gradnja nima pomembnejših škodljivih vplivov na okolje. Investitor (nosilec nameravanega posega) mora z namenom preprečitve, zmanjšanja ali odprave škodljivih vplivov na okolje, pri vseh fazah gradnje, uporabi in odstranitvi objekta, poleg zakonsko predpisanih, upoštevati naslednje ukrepe in pogoje:
2. Varstvo zraka v času obratovanja:
* investitor mora pri načrtovanju in obratovanju naprav namesto sečnine kot vezivo uporabiti dodatek za odstranitev prostega formaldehida,
1. Varstvo pred hrupom v času gradnje:
* gradbena dela morajo biti časovno omejena na dnevno obdobje od ponedeljka do petka med 6. in 18. uro in v soboto med 6. in 16. uro,
* gradbišče mora biti obdano s (kovinsko) panelno ogrado predvsem proti stanovanjskim objektom na severni strani na Gubčevi ulici. Ograja je lahko prekinjena le na delu, kjer je predviden uvoz na gradbišče. Ograja mora biti nameščena v bližini hrupnih virov in zaslanjati pogled na gradbišče iz smeri stanovanjskih objektov,
1. Varstvo voda v času obratovanja:
* v primeru nezgodnih izlitij ali požara se mora zapreti zasun iz oljnega lovilnika Aquareg S 1000 bp 200. Odpadna voda se mora po zadržanju v interni padavinski kanalizaciji in oljnem lovilniku prečrpati in predati kot odpadek v nadaljnje ravnanje,
* industrijska odpadna voda se mora odvajati v zaprt tokokrog tehnoloških odpadnih vod,
* investitor mora zagotoviti merilno mesto na iztoku iz lovilnika olja pred odvajanjem padavinske odpadne vode v reko Reko,
1. Varstvo pred svetlobnim onesnaževanjem v času obratovanja:
* v nočnem času, za potrebe varnostnega osvetljevanja skladišča hlodovine, lahko sveti na vsakem od stebrov samo ena svetilka od štirih,
1. Varstvo ekosistemov, rastlinstva, živalstva in njihovih habitatov:
2. Čas gradnje
* investitor mora razpolagati z načrtom za takojšnje učinkovito ukrepanje ob morebitnem razlitju onesnaževal (gorivo, olje in druge za vodne vire škodljive suspenzije),
1. Čas obratovanja
* zaradi varstva rib, raka, dvoživk, habitatnega tipa in lastnosti zavarovanega območja se mora:
	+ - nameravani poseg in dejavnost v novih razmerah izvajati tako, da ne bo prišlo do onesnaženja reke Reke, do sprememb v temperaturi in vodnem režimu ter do onesnaženja tal in podtalnice,
		- zamenjati dotrajane dele naprav, kjer prihaja do izcejanja nevarnih tekočin in snovi v okolje ter nadaljnje redno vzdrževanje vseh naprav,
* vse nove svetilke morajo svetiti z barvo bele svetlobe 2700 K ali manj,
* na zemljišču med tovarno oz. skladiščnimi prostori ter med reko Reko naj se načrtuje in zasadi pas drevesne in grmovne zarasti,
* ohranjati se mora temperaturni režim reke Reke. Hladilna odpadna voda naj se po potrebi (monitoring v času poskusnega obratovanja) hladi na internem toplotnem izmenjevalcu,
* v sklopu izdelave Izhodiščnega poročila (za pridobitev IED dovoljenja) naj se pripravi dokument Ugotovitve in opis možnosti onesnaženja tal in podzemne vode, v katerem se uvede redne preglede, odgovorne osebe, popis morebitnih puščanj in odprava le-teh. Poročila rednih pregledov morajo biti na razpolago ZRSVN OE Nova Gorica in Javnemu zavodu Park Škocjanske jame.
1. Investitor mora pri nadaljnjem projektiranju, med gradnjo in uporabo objekta poleg pogojev, navedenih v prejšnji točki upoštevati tudi pogoje, ki imajo ustrezno pravno podlago in so jih k izvedbi gradnje in uporabi objekta iz vidika njihove pristojnosti podali mnenjedajalci navedeni v IV. točki.
2. Za predmetno gradnjo je bila izvedena presoja sprejemljivosti v skladu s predpisi, ki urejajo ohranjanje narave. Nameravana gradnja nima škodljivih posledic za naravo.
3. Investitor mora na gradbišču, ki je vir hrupa, zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje z ocenjevanjem kazalcev hrupa *Ldan*, *Lvečer*, *Lnoč*, *Ldvn*in oceno kazalcev hrupa *Leq*, *L1* in *L99*.
4. Investitor mora izvesti prvo ocenjevanje hrupa v okolju v skladu s 7. členom Pravilnika o prvem ocenjevanju in obratovalnem monitoringu za vire hrupa ter o pogojih za njegovo izvajanje v času poskusnega obratovanja, če pa to v postopku izdaje uporabnega dovoljenja ni določeno, pa po vzpostavitvi stabilnih obratovalnih razmer pod dejanskimi obratovalnimi pogoji, vendar ne pozneje kot 15 mesecev po zagonu.
5. Investitor mora skladno z zaključkom BAT 25 določen v BAT 14 zagotoviti izvajanje obratovalnega monitoringa emisij v vodo za padavinske vode z utrjenih površin za parameter celotne neraztopljene snovi z občasnimi meritvami vsaj enkrat na tri mesece.
6. Zaradi varstva rib in rakov se mora pred izvedbo in nato še 3 leta izvesti monitoring stanja grbe, pohre in primorskega koščaka v reki Reki v bližini tovarne. V monitoringu se predvidi tudi ukrepe za izboljšanje habitata varovanih vrst.
7. To dovoljenje preneha veljati, če investitor v roku pet let po njegovi pravnomočnosti ne vloži popolne prijave začetka gradnje.
8. Zaradi te gradnje ne smejo biti prizadete pravice in pravne koristi tretjih oseb. Škodo, ki bi nastala zaradi kršitev pravic in pravnih koristi teh oseb, trpi investitor.
9. Posebni stroški za izdajo tega dovoljenja niso bili zaznamovani.

Obrazložitev:

1. MISEL d.o.o., Cankarjeva 1, 6230 Postojna, je po pooblastilu investitorja LESONIT, lesno kemična industrija, d.o.o., Ulica Nikola Tesla 11, 6250 Ilirska Bistrica, dne 29. 11. 2018 pri Ministrstvu za okolje in prostor podal zahtevo za izdajo gradbenega dovoljenja za objekt z vplivi na okolje: Modernizacija proizvodnje vlaknenih plošč – proizvodni sklop. K vlogi je pooblaščenec v skladu z 51. členom Gradbenega zakona (Uradni list RS, št. 61/17 in 72/17 – popr., v nadaljevanju GZ) priložil projektno dokumentacijo za pridobitev mnenj in gradbenega dovoljenja (DGD) ter poročilo o vplivih na okolje (PVO), ki sta navedena v točki III. izreka tega dovoljenja, ter mnenja pristojnih organov in organizacij, navedenih v točki IV. izreka tega dovoljenja, razen mnenja Agencije RS za okolje in Zavoda RS za varstvo narave.
2. Pooblaščenec investitorja je vlogo za izdajo gradbenega dovoljenja na zahtevo upravnega organa večkrat dopolnil, nazadnje dne 27. 11. 2019.
3. Upravni organ ugotavlja, da je modernizacija proizvodnje vlaknenih plošč predvidena v petih fazah. Prva faza obsega proizvodni del, preostale faze pa skladiščni del (2. faza dozidava skladiščne hale Sk5, 3. faza graditev platoja za skladiščenje lesne surovine velikosti 18.000 m² in postavitev ograje, 4. faza graditev platoja za skladiščenje lesne surovine velikosti 16.000 m², 5. faza graditev platoja za skladiščenje lesne surovine velikosti 16.000 m²). Za vse faze modernizacije je bil izdelan PVO, zahtevek investitorja ter predloženi DGD pa obsega samo 1. fazo modernizacije – proizvodni sklop.

Tako se zahtevek investitorja nanaša na posodobitev in povečanje kapacitete linije za proizvodnjo vlaknenih plošč znotraj območja obstoječega podjetja LESONIT d.o.o, na zemljišču parc. št. 564/15 k.o. Trnovo. Vsi posegi se bodo izvedli znotraj obstoječega objekta 4 oz. obstoječega sklopa za pranje sekancev N2 in proizvodnjo vlaken N3. Načrtovana je dnevna proizvodnja vlaknenih plošč z obstoječih 429 m3/dan za dodatnih 85 m3/dan na skupno količino 514 m3/dan oziroma povečanje letne proizvodnje z obstoječih 150.000 m3/leto za dodatnih 30.000 m3/leto na skupnih 180.000 m3/leto.

S tem namenom se bo tehnološka enota N2 Pralnica sekancev zmogljivosti 45 t/uro oz. 150 m3/uro preselila na novo lokacijo z istočasno zamenjavo dotrajane opreme ob nespremenjeni zmogljivosti; odstranil se bo obstoječi objekt tehnološke enote N3 Proizvodnja vlaken (Defibrator L46) zmogljivosti 19 t suhih vlaken/uro ter postavil nov objekt tehnološke enote N3 Proizvodnja vlaken (Defibrator L56) zmogljivosti 25,3 t suhih vlaken na uro z max. zmogljivostjo 30 t suhih vlaken/uro; v tehnološki enoti N4 Doziranje lepila in dodatkov se bodo selili delovni rezervoarji in dozirne črpalke in postavila dva nova rezervoarja Rez1.10 za smolo in Rez1.9 za trdilec; v tehnološki enoti N5 Sušenje lesnih vlaken se bo na obstoječem sušilniku 1. stopnje zmogljivosti 18,9 t/uro odstranil ventilator in dodala nova tehnološka enota N5.1 Sušilnik vlaken s ciklonom, izmenjevalcem toplote in pralnikom dimnih plinov zmogljivosti 11.1 t/uro tako, da bo skupna zmogljivost 30 t/uro; na tehnološki enoti N12 Kurilna naprava pa se bo postavila nova tehnološka enota N12.3 Elektrofilter za čiščenje dimnih plinov z namenom znižanja obremenitev okolja s prahom.

1. Upravni organ ugotavlja, da se zahteva investitorja nanaša na objekt z vplivi na okolje, za katerega je treba izvesti presojo vplivov na okolje. Obveznost presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15 in 26/17; v nadaljevanju Uredba o posegih v okolje). Presoja vplivov na okolje je v skladu s točko G.I.1 priloge 1 Uredbe o posegih v okolje obvezna kadar gre za posege, ki so namenjeni industrijskim dejavnostim iz poglavja C te priloge (industrijske cone), če presegajo 5 ha. Zahtevek investitorja se nanaša na posodobitev linije za proizvodnjo vlaknenih plošč na 180.000 m³/leto. Površina zemljišča, na katerem se bo izvajal poseg v okolje znaša 6,3 ha, kar presega prag, določen v točki G.I.1 priloge 1 Uredbe o posegih v okolje, zato je za takšen poseg potrebno izvesti presojo vplivov na okolje. Postopek se vodi kot integralni postopek v skladu s IV. poglavjem četrtega dela GZ, gradbeno dovoljenje pa združuje odločitev o izpolnjevanju pogojev za izdajo gradbenega dovoljenja in okoljevarstvenega soglasja (1. odstavek 50. člena GZ).

Za nameravano gradnjo je bila izvedena presoja vplivov na okolje na zemljiščih s parc. št. 564/15, 577/4, 596/2, 596/4, 596/5, 596/6, 596/11, 596/12, 596/13, 605/1, 605/3, 613/23, 613/24, 613/25, 613/27, 613/28, 922/7, 922/36, 922/37, 922/38, 1959/4, 3241, 3242, 3244, 3245, 3246, 3247, 3248/6, 3248/7, 3248/9, 3250/3, k.o. Trnovo (2524). Iz PVO izhaja, da je predmet presoje vplivov na okolje celotno območje podjetja Lesonit, kjer poteka proizvodnja vlaknenih in oplemenitenih plošč. Glavna surovina je lesna hlodovina, ki se razseka v sekance, sledi razvlaknjevanje s termo-mehaničnim postopkom. Lesnim vlaknom se dodaja smola in dodatki, vse skupaj pa se suši v cevnih sušilnikih. Sledi oblikovanje vlaknenega tepiha in stiskanje. Lesonit proizvaja plošče debeline 2 mm do 18 mm in gostote 750 do 1000 kg/m³. Manjši del surovih plošč, pod 20 % se oplemeniti – na surovo vlakneno ploščo se prilepi impregniran papir. Proizvodnja vlaknenih plošč je kontinuirani proces, kjer sta osnovna procesa sušenje in stiskanje neločljivo povezana. Predelava lesne surovine v sekance poteka v sekalnici, nastali sekanci se skladiščijo na deponiji sekancev. Ta del poteka izven kontinuiranega postopka, kapaciteta predelave hlodovine v sekance je večja od kapacitete izdelave plošče. Zato je tudi obratovalni čas sekalnice precej krajši in znaša približno 40% obratovalnega časa proizvodnje plošč. Začetni postopek obsega skladiščenje lesne surovine, predelavo v sekance, skladiščenje sekancev, sejanje, pranje in izdelavo lesnih vlaken. Glavni proizvodni postopek je sušenje lesnih vlaken in stiskanje v obliko plošče. Sledijo obrezovanje, razrezovanje, hlajenje plošč in začasno skladiščenje surovih plošč. Plošče se nato brusijo, razrežejo na končne formate in embalirajo. Končani izdelki - paketi se prenesejo v skladišče plošč, iz katerega se z viličarji nakladajo na cestna ali železniška vozila.

Poleg izvedbe posega posodobitve in povečanja kapacitete linije za proizvodnjo vlaknenih plošč, ki je predviden na obstoječih betonskih manipulativnih površinah (objekt) in na asfaltirani ali betonski transportni poti (temelj sušilnika, nosilna konstrukcija ciklona, elektrofilter), za katerega se pridobiva to gradbeno dovoljenje, se bo v skladiščnem sklopu v kasnejših fazah uredilo tudi skladišče kemikalij, olj, nevarnih odpadkov ter avtomehanična delavnica.

Zunanje skladišče lesne surovine Sk1 bo zajemalo površino veliko cca. 50.000 m². Gradnja skladišča lesne surovine bo potekala v več fazah. V prvi fazi se bo celostno uredilo cca. 18.000 m² skladišča lesne surovine. Skladišče se bo na JV strani priključilo na sedanje betonirano skladišče lesne surovine. Na vzhodni in SV strani bo skladišče omejeno z ograjami na parcelnih mejah. Na JZ strani bo skladišče omejeno s 15 m varstvenim pasom reke Reke. Na SZ strani se bo skladišče nadaljevalo do parcelnih mej ob obvoznici. Skladišče lesne surovine bo imelo dva nivoja, ločena z opornim zidom. Ta bo potekal od sedanjega opornega zidu pri črpališču zalednih vod v smeri SV do parcelne meje. Prehod med nivoji bo urejen z rampo, širine 10 m. Območje se že sedaj uporablja za skladiščenje lesne surovine in je že utrjeno. Ureditev skladišča predvideva nasutje tampona in betoniranje. Urejeno zunanje skladišče bo pomenilo manjše izgube lesne biomase (trohnenje lesa). Poleg tega bo betonski plato z urejenim odvodnjavanjem in čiščenjem padavinske vode v obstoječem usedalniku z oljnim lovilcem AQUAREG S 2500, manj obremenjeval tla. Hlodovina se bo skladiščila v skladovnicah do višine 4 m, uporabna površina skladišča lesne surovine bo znašala 27.903 m², max. volumen skladiščenja lesne surovine bo 55.806 m³.

Drugi objekt skladiščnega sklopa je skladiščna hala Sk5. Ob dosedanji hali ob obvoznici je v načrtu graditev nove skladiščne hale kot podaljšek obstoječe hale do križišča. Hala bo ožja od sedanje, širine 24 m in dolžine 86 m. V nadaljevanju se bo hala zožila iz širine 20 m na 10 m. Hala bo enako visoka kot obstoječa hala, to je 10,5 m, višina slemena 13 m. Višina je izbrana zaradi delne zaščite okoliških bivalnih hiš pred hrupom.

1. Upravni organ je v skladu s 57. členom GZ ugotovil, da so izpolnjeni pogoji za izdajo gradbenega dovoljenja, določeni v 43. členu GZ, in da nameravana gradnja nima pomembnih škodljivih vplivov na okolje:
2. Gradnja je skladna z določbami prostorskega izvedbenega akta v delu, ki se nanaša na graditev objektov in z določbami predpisov o urejanju prostora. Obravnavana gradnja se nahaja v območju proizvodnih dejavnosti oz. območju gospodarske cone z grafično oznako IG, ki so namenjene obrtnim, skladiščnim, prometnim, trgovskim, poslovnim in proizvodnim dejavnostim, podrobnejše v enoti urejanja prostora IB16 z namensko rabo IG, ki se ureja z občinskim prostorskim načrtom Občine Ilirska Bistrica, ki ga je Občinski svet Občine Ilirska Bistrica sprejel z Odlokom o občinskem prostorskem načrtu Občine Ilirska Bistrica (Uradni list RS št. 30/2016, 56/16 – popr., 56/17 – sprem. in dop. in 13/18 – obv. razl., v nadaljevanju OPN). Zahtevek investitorja se nanaša na dozidavo in odstranitev in je skladen z določbami OPN, saj je v 83. členu OPN določeno, da je na celotnem območju občine med drugimi posegi dopustna tudi gradnja novih objektov, dozidava in odstranitev objektov. Upravni organ nadalje ugotavlja, da je zahtevek investitorja skladen tudi z določbami glede odmikov od sosednjih zemljišč, kot so določeni v 85. členu OPN (gradnja bo potekala na večji oddaljenosti kot 4 m od tujih zemljišč ter več kot 8 m od stavb drugih lastnikov); z določbami glede oblikovne usklajenosti kompleksov, kot je določen v 88. členu OPN (poenotena oz. usklajena fasadna obloga novega sklopa pralnice sekancev in proizvodnje vlaken); ter z določbami posebnih prostorskih izvedbenih pogojev, ki veljajo za območja proizvodnih dejavnosti, kot so navedena v 134. členu OPN (industrijske stavbe po CCSI 12510 svojstvenega oblikovanja, novi objekti ne presegajo višine obstoječih, oblikovanje se podreja funkciji objektov).
3. Dokumentacijo za pridobitev gradbenega dovoljenja sta podpisala projektant in vodja projekta, ki je bil v času izdelave dokumentacije vpisan v imenik pristojne poklicne zbornice. Sestavni del dokumentacije za pridobitev gradbenega dovoljenja je podpisana izjava projektanta in vodje projekta, da so na ravni obdelave dokumentacije za pridobitev gradbenega dovoljenja izpolnjene zahteve iz 15. člena GZ.
4. Nameravana gradnja je skladna s predpisi, ki so podlaga za izdajo mnenj. Upravni organ na podlagi vpogleda v DGD, PVO ter Prostorski informacijski sistem ugotavlja, da se nameravana gradnja nahaja znotraj območja obstoječega podjetja LESONIT d.o.o in ne posega v varovalne pasove upravljavcev vodov gospodarske javne infrastrukture. Ugotovitve v zvezi z mnenji, ki se nanašajo na področja, ki so tudi predmet presoje vplivov na okolje v integralnem postopku so podane v točki 10.
5. Iz dokumentacije za pridobitev gradbenega dovoljenja izhaja, da bo zagotovljena minimalna komunalna oskrba, ki v konkretnem primeru vključuje oskrbo z električno energijo, odvajanje odpadnih voda in dostop do javne ceste.
6. Za predmetno gradnjo je bila izvedena presoja sprejemljivosti v skladu s predpisi, ki urejajo ohranjanje narave. Upravni organ ugotavlja, da nameravana gradnja ne bo škodljivo vplivala na varstvene cilje varovanih območij, njihovo celovitost in povezanost in da je izvedba posega sprejemljiva ob upoštevanju pogojev. Podrobnejša obrazložitev v zvezi s tem je podana v točki 10.5 te obrazložitve.
7. Iz vpogleda v zemljiško knjigo izhaja, da je investitor LESONIT, lesno kemična industrija, d.o.o., Ulica Nikola Tesla 11, 6250 Ilirska Bistrica lastnik zemljišča parc. št. 564/15 k.o. Trnovo.
8. Zahtevek investitorja se nanaša na gradnjo novega objekta (rekonstrukcija) in ne spada med posege, za katerega se plačuje nadomestilo za degradacijo in uzurpacijo prostora. V skladu z zakonom, ki ureja kmetijska zemljišča, investitor tudi ni zavezanec za plačilo odškodnine zaradi spremembe namembnosti kmetijskega zemljišča.
9. Investitor ni dolžan plačati komunalnega prispevka, kar izhaja iz odločbe št. 354-5/2019-7 z dne 12. 2. 2019, ki jo je izdala Občina Ilirska Bistrica, Občinska uprava, Oddelek za gospodarsko infrastrukturo, Bazoviška cesta 14, 6520 Ilirska Bistrica.
10. Upravni organ ugotavlja, da je za obstoječi objekt pridobljeno gradbeno dovoljenje št. 351-121/75-4/3 z dne 26. 10. 1977 in uporabno dovoljenje št. 351-121/75-4/3 z dne 21. 4. 1980, ki ju je izdala Socialistična republika Slovenija, Skupščina Občine Ilirska Bistrica, Oddelek za gospodarstvo in finance ter enotno dovoljenje št. 350-03-73/00SR/HČ z dne 25. 5. 2001, ki ga izdalo Ministrstvo za okolje in prostor, Urad za prostor, Služba za posege v prostor republiškega pomena in uporabno dovoljenje št. 351-04-6/2002-BB z dne 16. 5. 2003, ki ga je izdalo Ministrstvo za okolje, prostor in energijo.
11. V postopku presoje vplivov na okolje, ki je bil izveden v tem integralnem postopku, je upravni organ ugotavljal in ocenil dolgoročne, kratkoročne, posredne ali neposredne vplive nameravanega posega v okolje na človeka, tla, vodo, zrak, biotsko raznovrstnost in naravne vrednote, podnebje in krajino, pa tudi na človekovo nepremično premoženje, kulturno dediščino, ter njihova medsebojna razmerja.

Upravni organ je v postopku z dopisom št. 35105-116/2018/6/1093-06 z dne 22. 2. 2019 zaprosil Agencijo RS za okolje in z dopisom št. 35105-116/2018/9/1091-20 z dne 29. 3. 2019 Zavod RS za varstvo narave OE Nova Gorica za mnenje o sprejemljivosti nameravane gradnje z vidika njunih pristojnosti in morebitne pogoje, ki se nanašajo na izvedbo gradnje in uporabo objekta. Na podlagi mnenja Agencije RS za okolje št. 35403-4/2019-2 z dne 28. 3. 2019 je upravni organ pozval investitorja (dopis št. 35105-116/2018/8 z dne 28. 3. 2019) k dopolnitvi PVO. Pooblaščenec investitorja je upravnemu organu dne 8. 5. 2019 predložil dopolnjen PVO, zato je upravni organ z dopisom št. 35105-116/2018/14/1096-10 z dne 15. 5. 2019 ponovno zaprosil za mnenje Agencijo RS za okolje in ji posredoval navedeno gradivo. Na podlagi mnenja Zavoda RS za varstvo narave OE Nova Gorica št. 5-II-303/6-O-19/TLBF z dne 4. 6. 2019 je upravni organ pozval investitorja (dopis št. 35105-116/2018/18 z dne 6. 6. 2019) k dopolnitvi PVO in Dodatka za varovana območja. Na podlagi mnenja Agencije RS za okolje št. 35403-4/2019-6 z dne 14. 6. 2019 je upravni organ ponovno pozval investitorja (dopis št. 35105-116/2018/20 z dne 17. 6. 2019) k dopolnitvi PVO. Pooblaščenec investitorja je upravnemu organu dne 9. 7. 2019 predložil dopis s pojasnili, Aneks št. 1 k Poročilu o vplivih na okolje, Poslovnik za obratovanje, nadzor in vzdrževanje lovilnika olj Aquareg S 2500, Poslovnik za obratovanje, nadzor in vzdrževanje objekta za odvzem tehnološke vode iz reke Reke, Poslovnik za obratovanje, nadzor in vzdrževanje čistilne naprave padavinskih odpadnih vod Aquareg S 1000 bp 200 ter Dodatek za presojo sprejemljivosti vplivov na varovana območja za poseg modernizacija proizvodnje vlaknenih plošč, zato je upravni organ z dopisom št. 35105-116/2018/23 z dne 15. 7. 2019 ponovno zaprosil za mnenje Agencijo RS za okolje in ji posredoval navedeno gradivo. Agencija RS za okolje je dne 26. 8. 2019 podala mnenje št. 35403-4/20109-10, na podlagi katerega je upravni organ še enkrat pozval investitorja (dopis št. 35105-116/2018/27 z dne 28. 8. 2019) k dopolnitvi PVO. Pooblaščenec investitorja je upravnemu organu dne 18. 9. 2019 predložil dopis s pojasnili in dopolnjen Aneks št. 1 k Poročilu o vplivih na okolje, zato je upravni organ z dopisom št. 35105-116/2018/31 z dne 3. 10. 2019 ponovno zaprosil za mnenje Agencijo RS za okolje in ji posredoval navedeno gradivo ter dne 18. 10. 2019 prejel mnenje št. 35403-4/2019-12. Iz mnenj Agencije RS za okolje izhaja, da je nameravani poseg z vidika emisij v tla, vode, zrak, hrupa, svetlobnega onesnaževanja ter elektromagnetnega sevanja in ravnanja z odpadki sprejemljiv oziroma sprejemljiv ob upoštevanju pogojev, navedenih v PVO ter dodatnih pogojev, ki izhajajo iz navedenih mnenj.

Upravni organ je na podlagi vpogleda v DGD, PVO, Prostorski informacijski sistem in pridobljena mnenja v zvezi s tem ugotovil, da:

* se lokacija nameravanega posega nahaja v gospodarski coni Ilirska Bistrica. Na jugozahodnem in zahodnem delu kompleks meji na strugo Reke, na severozahodnem delu pa ga omejuje regionalna cesta R2-404 Ilirska Bistrica - Podgrad. Severno od kompleksa sta obvoznica Ilirske Bistrice in vzporedna železniška proga Pivka – Reka. Proti severovzhodu je kompleks omejen s cesto Nikola Tesla in železniško progo Pivka – Reka z železniško postajo Ilirska Bistrica. Na JV strani meji Lesonit na lokacijo podjetja Transport Janežič d.o.o.;
* objektov kulturne dediščine na obravnavanem območju posega ni. Najbližji objekt kulturne dediščine leži cca. 650 m v smeri vzhod (Zadružna mlekarna);
* se na lokaciji nameravanega posega in v njeni neposredni bližini v naravi ne nahaja gozd;
* v neposredni okolici nameravanega posega prevladujejo kmetijske površine ter gojeni travniki;
* lokacija nameravanega posega predstavlja pomembnejši življenjski prostor za rastline in živali, prav tako se na obravnavanem območju in v območju daljinskega vpliva nahajajo območja s posebnim statusom na podlagi predpisov s področja ohranjanja narave in sicer na zavarovanem območju – vplivno območje Regijskega parka Škocjanske jame, na območju naravne vrednote državnega pomena Reka (Id. št. 3290) in na območju neposrednega in daljinskega vpliva na posebni varstveni območji Natura 2000 – Reka (SAC-SI3000223) in Dolina Reke (SPA-5000003). Prav tako gre za poseg z daljinskim vplivom, ki lahko vpliva tudi na posebno varstveno območje Kras (SAC-SI3000276). Navedeno izhaja tudi iz mnenja Zavoda RS za varstvo narave št. 5-II-303/6-O-19/TLBF z dne 4. 6. 2019;
* vplivov na podnebje, krajino, kulturno dediščino, naravne in materialne dobrine, tla, prebivalstvo in zdravje ljudi, vplivov z vidika nastajanja odpadkov in ravnanja z njimi, uporabe nevarnih snovi in s tem povezana tveganja ter vplivov emisij elektromagnetnega sevanja in vibracij ni, oziroma so vplivi ocenjeni kot nebistveni;
* vplivi v času gradnje in uporabe objekta na podzemne vode, biotsko raznovrstnost in naravne vrednote, svetlobno onesnaževanje, zrak in hrup bodo nebistveni, ob upoštevanju dodatnih ukrepov in pogojev, ki jih mora investitor upoštevati, da bi preprečil, zmanjšal ali odstranil škodljive vplive na okolje, ki jih je upravni organ določil v V. točki izreka tega gradbenega dovoljenja in kot je obrazloženo v nadaljevanju:

10.1 Varstvo zraka

Območje Ilirske Bistrice ne sodi v državno mrežo spremljanja kakovosti zraka, najbližje merilno mesto je v Kopru, ki je od območja nameravanega posega oddaljeno približno 30 kilometrov zračne razdalje, vendar zaradi oddaljenosti ter različnih vremenskih vplivov ti podatki za območje občine niso reprezentativni. Večje emisije snovi v ozračje v okolici Lesonita povzročajo Termoplasti Plama d.o.o. s proizvodnjo plastične embalaže in Plama – Pur d.o.o. s proizvodnjo poliuretanske pene in je zavezanec za monitoring za dušikove in žveplove okside, skupni prah in nekatere organske spojine. Pomembni viri onesnaževanja zraka so cestni promet in ogrevanje objektov.

Izdelan je bil elaborat Opredelitev glede lokacij reprezentativnih merilnih mest za merjenje celotne obremenitve zunanjega zraka (Elektroinštitut Milan Vidmar, Oddelek za okolje, Ljubljana, št. poročila 218228\_A1-1, maj 2018) za določitev reprezentativnih merilnih mest za spremljanje kakovosti zunanjega zraka na območju vrednotenja naprave podjetja Lesonit d.o.o.. Rezultati modeliranja kažejo, da se lahko občasno, kratkotrajno pojavijo prekomerne urne koncentracije NO2. V točki z najvišjo vrednostjo je bilo izračunanih šest preseganj urne mejne vrednosti NO2. Visoke koncentracije NO2 so izračunane v neposredni bližini odvodnikov. Prispevek Lesonita k onesnaževanju zraka z lebdečo frakcijo prahu znaša v letnem povprečju 1,1 μg/m³, najvišje urne vrednost pa 6 μg/m³. V modelu ni bilo zabeleženih preseganj. Prispevek Lesonita k onesnaževanju zraka s formaldehidom znaša v letnem povprečju 1,1 μg/m³, najvišja dnevna vrednost je 10 μg/m³, urna vrednost pa 143 μg/m³.

Do emisije snovi v zrak prihaja pri izstopu zraka v atmosfero pri sušenju vlaken, odsesovalnih sistemih in pnevmatskih transportih vlaken, prahu, žagovine, zdrobljenih obrezkov. Zrak vsebuje fine prašne delce, brusni prah, lesna vlakna, organske ostanke od doziranih lepil in drugih dodatkov ter emisije, ki nastanejo pri zgorevanju lesnih ostankov v kotlarni. Bistveno zmanjšanje emisijskih vrednosti je že do sedaj doseženo z vgradnjo naprav za filtriranje zraka pred izpustom v atmosfero z vrečastimi filtri, filter cikloni ali z mokrim pranjem.

Do razpršene emisije prahu prihaja na skladišču lesne surovine Sk1 pri razkladanju, nakladanju in prevažanju lesne surovine, s katere se stresajo ostanki blata in skorje lesa. Razpršene emisije so večje v sušnem in vetrovnem vremenu. Zbrani lesni ostanki se odpeljejo na zbirno mesto lesne kurjave. Naslednje mesto, kjer nastaja lesni prah, je sekalnica N1 ob sekirostroju. Prah se zadrži v zgradbi in se redno čisti. S sekanci se transportira po jermenskih transporterjih na skladišče sekancev Sk2. Pri padanju sekancev iz transportnega traku na deponijski kup lahko predvsem v vetrovnem vremenu prihaja do razpršene emisije lesnega prahu. Čeprav je skladišče Sk2 ograjeno z 10 m visoko steno, vrtinci vetra lahko odnesejo lesni prah izven deponije. Zaradi visoke vlažnosti in večje granulacije lesnega prahu je emisijski doseg majhen. Zaradi nizke vlage se prah sprošča tudi pri sekanju odpadnih plošč, zato se ostanki plošč pred sekanjem polivajo z vodo v nakladalnem jašku. Na zbirnem mestu lesne kurjave v Sk2 lahko prihaja do emisije odpadnih lesnih vlaken v zrak. Za zmanjšanje odnašanja lesnih vlaken v okolico se ob vetrovnem vremenu deponija z odpadnimi vlakni za kurjavo poliva z vodo.

10.1.a Pričakovani vplivi v času obratovanja in pogoji

Zaradi povečanja volumskega pretoka plinov se bo zmanjšala koncentracija vseh onesnaževal na največjem emisijskem viru - izpustu Z1. Z nameravanim posegom se bo izboljšala kakovost zraka glede emisije PM10 in manjših delcev, saj se bodo dimni plini iz kurilne naprave čistili na elektrofiltru. Elektrofilter je najučinkovitejša naprava za čiščenje t.i. letečega pepela (fly ash) po BAT zaključkih velikih kurilnih naprav. Obstoječe čiščenje prahu dimnih plinov iz kurilne naprave se izvaja v multiciklonih, ki pa ne izločijo finega prahu. Z elektrofiltrom se bo bistveno zmanjšala količina delcev PM10 iz dimnih plinov, s katerimi se ogreva oba sušilnika. Na izpustu Z1 bo koncentracija in količina prahu bistveno nižja. Skladno s povečanjem proizvodnje se pričakuje porast koncentracije prahu tako na Z2 kot na ostalih virih proizvodnje vlaknenih in oplemenitenih plošč. Prispevek izpustov Z2 – Z26 k emisiji celokupnega prahu bo majhen (ca. 17 %), zato se pričakuje pozitiven vpliv.

Smola, ki se uporablja v proizvodnem procesu vlaknenih plošč, vsebuje manj kot 0,2 % prostega formaldehida. Za eliminacijo prostega formaldehida iz sušilnikov in stiskalnice se uporablja raztopina sečnine. Zaradi povečanja proizvodnje bi se lahko povečale emisije formaldehida na obeh izpustih, zato se bo s posegom uporabljal dodatek, ki bo bolj učinkovit. Upravni organ je v točki V./1. izreka tega gradbenega dovoljenja z namenom zmanjšanja emisije formaldehida določil ukrep, da se kot vezivo uporabi dodatek za vezanje formaldehida. Ocenjuje se, da bi celotna emisija formaldehida v najslabšem primeru (doseganje zakonsko predpisane koncentracije) ostala enaka kot v sedanjem stanju.

Masni pretok dušikovih oksidov se bo zaradi povečanja porabe lesnega goriva iz obeh izpustov povečal. Koncentracija dušikovih oksidov na največjem emisijskem viru Z1 se bo zaradi povečanja volumskega pretoka plinov zmanjšala. Na emisijskem viru Z2 se bo koncentracija povečala. Ocenjuje se, da se zaradi zmanjšanja koncentracije NOx na izpustu Z1 stanje ne bo poslabšalo.

Koncentracija TOC se bo zaradi povečanja volumskega pretoka na izpustu Z1 znižala, k nižji koncentraciji bo prispeval tudi dodatek za vezavo formaldehida. Zaradi dviga proizvodnje bo koncentracija višja na izpustu Z2.

10.2 Varstvo pred hrupom

Ob vzhodni strani podjetja Lesonit potekata Gubčeva ulica in Ulica Nikola Tesla ter železniška proga, ob zahodni strani pa teče reka Reka. Najbližji stanovanjski objekti se nahajajo vzhodno (Gubčeva ulica) in zahodno od Lesonita (Rečica). Glavni vir hrupa na obravnavanem območju poleg Lesonita predstavljata cestni promet in sicer na glavni cesti G1 Pivka – Il. Bistrica Jelšane ter regionalni cesti R2 Pivka – Ilirska Bistrica Podgrad ter železniški promet. Območje nameravanega posega leži med omenjenima cestama. V letu 2017 je povprečni letni dnevni promet na prvem cestnem odseku znašal 7.800, na drugem pa 5.000 vozil (vir: DRSC, 2017). Ostale ceste služijo predvsem lokalnemu prometu in so prometno manj obremenjene. Viri hrupa so tako točkovni (stroji in naprave) kot premični točkovni viri hrupa (tovornjaki in viličarji, deloma tudi vagoni) in hrup, ki se širi iz proizvodnje. Glavni viri hrupa v proizvodnji vlaknenih plošč so stroji in naprave za mehansko predelavo lesne surovine in naprave za tračni in pnevmatski transport lesne surovine, sekancev, lesnih vlaken, drobja, prahu in lesnih ostankov. Instalirani so v proizvodnih objektih, delno pa na prostem.

V sklopu skladiščenja lesne surovine in sekalnice nastaja hrup pri manipulaciji na skladišču lesne surovine in pri sekanju lesa v sekance v zvočno izolirani zgradbi sekalnice. Delo v tem delu proizvodnje je zaradi hrupa omejeno na dnevni čas. Na skladišču sekancev ni drugih pomembnih virov hrupa, razen turbo puhala za transport sekancev iz sejalnice sekancev, ki pa se nahaja v zaprtem prostoru in v zvočno izoliranem ohišju, zato je njegov vpliv zanemarljiv. Sušilnik, ciklon in ventilator sušilnika 1. in 2. stopnje so izolirani, tako da je hrup iz teh virov dovolj dušen. Pri pnevmatskem transportu suhih vlaken nastaja hrup ob delovanju ventilatorjev. Za zmanjšanje hrupa so vsi cevovodi, cikloni in ventilatorji toplotno in protihrupno izolirani. Hrupni viri so tudi obrez, razrez in drobljenje plošč. Žage so posebej izolirane s protihrupno kabino, drobilec plošč, ki deluje občasno, pa je tudi vgrajen v protihrupno kabino. Hrup, ki nastaja pri brušenju plošč, se znižuje s zapiranjem hrupnih virov v ohišja.

S kamioni se izvaja dovoz in odvoz surovin in izdelkov. Na območju vira obratuje tudi železniški tir, promet z železniškimi kompozicijami pa je redek in v povprečju manjši od 6 vagonov na dan. Povprečna gostota tovornih vozil je tako ocenjena na 77 tovornih vozil na dan v dnevnem času in 6 vozili v večernem času. Notranji transport se izvaja tudi z nakladalcem, ki obratuje ves čas in viličarji, ki obratujejo v dnevnem času. Lesonit kot vir hrupa obratuje v dnevnem, večernem in nočnem času med 00 in 24 uro. V nočnem času (med 22.00 in 6.00 uro) in deloma v večernem času (med 20.00 in 22.00 uro) ne obratuje tehnološka enota sekalnica. Meritve za obstoječe stanje so bile povzete iz sklopa kontrolnega monitoringa dne 12. 4. 2019 v dnevnem in v noči na 13. 4. 2019 v nočnem času. Opravljene so bile meritve hrupa v vseh tipičnih smereh razširjanja hrupa ter pred najbolj izpostavljenimi stanovanjskimi, oziroma za hrup občutljivimi objekti v okolici Lesonita. Med meritvami v dnevnem času so obratovali vsi viri. V nočnem času ni obratovala sekalnica ter spremljajoči transporterji, ki sodijo le v dnevni in deloma večerni obratovalni režim (od 6. do 20 ure). Na osnovi meritev in analiz hrupa v okolju (Poročilo o stanju hrupa v okolju št. LOM-20190249- FD/P, Zavod za varstvo pri delu, Center za fizikalne meritve, april 2019) je bilo ugotovljeno, da so bile po opravljeni protihrupni sanaciji ravni hrupa pred vsemi preiskovanimi stanovanjskimi objekti v dovoljenih mejah, predpisanih za območje v dnevnem, večernem in nočnem času (merilna mesta naslovih stanovanjskih hiš Gubčeva 58, 50 in 32 ter Rečica 4a in 17, najbolj obremenjeno na Gubčevi 58: Ldan=52 dBA, Lvečer=52 dBA, Lnoč=46 dBA). Tudi sam Lesonit kot vir hrupa v času obratovanja ni presegal mejnih vrednosti kazalcev hrupa iz Uredbe o mejnih vrednostih kazalcev hrupa v okolju (Uradni list RS, št. [43/18](http://www.uradni-list.si/1/objava.jsp?sop=2018-01-2127) in [59/19](http://www.uradni-list.si/1/objava.jsp?sop=2019-01-2667)).

10.2.a Pričakovani vplivi v času gradnje in pogoji

V času gradnje, zlasti pri zemeljskih delih, se pričakuje delo z bagri, udarnimi kladivi, nakladači, buldožerji ter dovoz in odvoz materiala s tovornimi vozili. Od vseh naštetih virov bodo imeli največji vpliv težja gradbena mehanizacija ter transport izkopanega in drugega gradbenega materiala. Vpliv teh dejavnosti bo zaznaven na ožjem območju, vendar le krajši čas. Gradnja bo potekala v več fazah, gradnja posameznih faz bo potekala največ tri mesece, hrupni gradbeni stroji bodo obratovali le v dnevnem času od 6.00 do 18.00 ure.

Gradbišče bo obratovalo na več lokacijah znotraj podjetja Lesonit. Na lokaciji 1: Tehnološka enota proizvodnje vlaken in pralnica sekancev je za izkop in dovoz zemljine ter tampona predviden kontinuiran in stalen hrup 4 dni. Na lokaciji 2: Sušenje lesnih vlaken 1. stopnje bodo hrupna dela končana v 1 dnevu. Na lokaciji 3: Odstranitev obstoječe stavbe proizvodnih vlaken se bodo rušile betonske plošče in stebri 10 delovnih dni ter dovažal material 14 dni, pri čemer bo nastajal impulzni hrup. Na lokaciji 4/5: Skladišče lesenih surovin in dograditev skladišča hale bo nastajal kontinuiran in stalen hrup. Dela se bodo izvajala 3 leta, vendar le v poletnih mesecih. Iz ocene obremenjenosti okolja s hrupom št. LOM-20180459-FD z dne 22. 11. 2018, ki jo je izdela ZVD d.o.o., Chengdujska cesta 25, 1260 Ljubljana-Polje, izhaja, da gradbišče v sklopu projekta modernizacije vlaknenih plošč ne bo povzročalo čezmerne obremenitve okolja s hrupom.

V sklopu načrtovane modernizacije bo nameščenih nekaj dodatnih hrupnih virov:

* nov ventilator za obstoječi in nov sušilnik 1. stopnje (zvočna moč brez izolacije 132 dBA),
* defibrator L56, večje zmogljivosti, na novi lokaciji montiran v objektu,
* večji pretok zraka na izpustu iz dimnika zaradi priključitve še enega sušilnika 1. stopnje, elektrofilter (zvočna moč < 80 dBA).

Zaradi povečanja proizvodnje se bo povečal tudi interni promet. Odstranjeni bodo nekateri obstoječi hrupni viri kot obstoječi ventilator 1. stopnje in obstoječa oprema tehnološke enote proizvodnje vlaken, ker bo nov defibrator montiran na novi lokaciji. Pri tem je treba upoštevati, da bodo najhrupnejši viri večinoma nameščeni v zaprtih prostorih (defibrator), drugi pa se nahajajo na prostem (ventilator sušilnika 1. stopnje, izpust iz dimnika). Ventilator 1. stopnje sušilnika bo zvočno izoliran.

Za nameravano investicijo je bil izdelan Modelni izračun za obratovanje novih in obstoječih virov hrupa po posegu, iz katerega izhaja, da mejne vrednosti kazalcev hrupa Ldan, Lvečer, Lnoč in Ldvn, ki ga povzroča vir hrupa (Lesonit) v okolju za III. in IV. stopnjo varstva pred hrupom ne bodo presežene. Ravni hrupa se bodo pred nekaterimi izpostavljenimi objekti (Gubčeva 32 - 36) povišale za 0,6 dBA. Kljub predvideni montaži močnejših ventilatorjev in drugih kapacitet, njihova novejša tehnologija zagotavlja manjše emisijske ravni hrupa, kar seveda ugodno vpliva tudi na manjše obremenitve okolja s hrupom. Ravni hrupa se bodo znižale pred nekaterimi objekti na Gubčevi ulici (Gubčeva 50 - 58), saj je v smeri teh objektov predvidena izgradnja dodatnega objekta v podaljšku skladišča, ki bo obenem služil kot protihrupna bariera za sekalnico, ventilator vleka in preše.

Upravni organ je v točki V./2. izreka tega gradbenega dovoljenja z namenom zmanjšanja emisije hrupa v času gradnje določil ukrep s časovno omejitvijo gradbenih del ter postavitvijo panelne ograde proti stanovanjskim objektom na severni strani na Gubčevi ulici.

10.3 Varstvo voda

Nameravani poseg se nahaja na vodnem telesu Obala in Kras z Brkini št. 5019 s površino 1589 km². Najbližje merilno mesto je na zajetju pitne vode za Ilirsko Bistrico v oddaljenosti 1,7 km SV od posega. Ker se merilno mesto nahaja gorvodno ni primerljivo z območjem posega in njegovim ožjim zaledjem. Naslednje merilno meso se nahaja 27 km zahodno Rižana – izvir Zvorček. V letih 2011-2017 je bilo vodno telo Obala in Kras z Brkini v dobrem kemijskem stanju, standardi kakovosti in vrednosti praga niso bili preseženi na nobenem izmed merilnih mest.

Območje posega se nahaja na desnem bregu reke Reka Koseze - Bridovec (šifra vodnega telesa SI52VT15). Kakovost reke Reke se spremlja na več vodomernih postajah - gorvodno se v oddaljenosti 9,7 km JV od posega nahaja merilna postaja Podgraje (šifra 9013), dolvodno pa ca. 4,1km SZ od posega vodomerna postaja Topolc (šifra 9040). Ocena kemijskega stanja reke Reke pri Topolcu je bila v letu 2016 dobra, ocena ekološkega stanja pa je bila na obeh merilnih mestih prav tako dobra. Ocena ekološkega stanja vodotokov za obdobje 2009 – 2015 je pokazala, da je tako biološko kot tudi kemijsko stanje reke Reke na območju posega dobro do zelo dobro. Stanje Reke se pripisuje dejstvu, da na območju ni industrijskih onesnaževalcev, ter da je večji del Ilirske Bistrice in bližnjih naselji priključen na komunalno čistilno napravo Ilirska Bistrica. Najbližja vodomerna postaja se nahaja pod cestnim mostom pred naseljem Rečica v oddaljenosti ca. 190 m od Skladišča lesne surovine Sk1. Reka Reka ima kljub zadrževalnikoma Klivnik in Mola hudourniški značaj.

Podjetje Lesonit je pridobilo Delno vodno dovoljenje za neposredno rabo vode za tehnološke vire iz reke Reke št. 35536-83/2005-8 z dne 10. 3. 2006, s katerim je dovoljen odvzem vode iz vodotoka reke Reke v količini največ 50 l/s. Skupna letna dovoljena količina znaša največ 130.000 m³. Pričakovana celotna poraba tako vodovodne in površinske vode je po modernizaciji ocenjena na 103.000 m³.

V podjetju Lesonit nastajajo tehnološke, komunalne, hladilne in padavinske odpadne vode. Komunalna odpadna voda nastaja v sanitarijih ter v umivalnikih v delavnicah. Sanitarne odpadne vode so priključene na zbirni kolektor “S”, ki poteka ob nasipu vzdolž Reke in vodi do komunalne čistilne naprave Ilirska Bistrica. Podjetje Lesonit ima zaprt sistem tehnoloških odpadnih vod. Večino tehnološke odpadne vode nastaja pri pranju sekancev, pri spiranju zunanjega polža defibratorja in pri pranju dimnih plinov. Tehnološka voda se preko hidrociklonov, dekantorja in usedalnikov fizikalno čisti in vrača v krogotok na ponovno uporabo. Izenačevanje količinskih nihanj v porabi tehnološke vode je regulirano z dodajanjem sveže industrijske vode v primeru primanjkljaja in skladiščenjem viška vode v dveh usedalnikih stare čistilne naprave. Odpadne padavinske vode iz dvorišča avtomehanične delavnice in odpadne pralne vode, ki nastajajo pri občasnem pranju vozil. Obe vrsti vod se čistita na oljnem lovilcu (Oleopator - K), ki je bil vgrajen maja 2003 in je narejen v skladu s standardom SIST EN 858-1. V mehanični delavnici ni ostalih odpadnih vod in tudi ni talnih odtočnih sifonov. Tu nastaja le odpadna komunalna voda zaposlenih.

Odpadna voda od pridobivanja pare nastaja pri kaluženju parnih generatorjev. Odpadna voda iz parnega generatorja odteka v ohlajevalni bazen, kjer se ohladi in nevtralizira z raztopino žveplove kisline. Preko preliva odteče iz ohlajevalnega bazena v padavinsko kanalizacijo, kamor izteka odpadna voda od regeneracije ionskih izmenjevalcev, hladilna ter padavinska voda iz utrjenih površin. Na iztoku iz hladilnega bazena se 2 x letno opravlja monitoring in ne presega dovoljenih vrednosti parametrov za izpust v vodotok. Odpadna voda se preko lovilnika olj AQUAREG S 1000 bp 200 odvaja v reko Reko. Po modernizaciji se pričakuje cca. 20 % povečanje količine odpadne vode od pridobivanja pare. Odpadna voda od pridobivanja pare se bo odvajala v sedimentacijski bazen zaprtega kroga tehnoloških odpadnih vod. Ohlajevalni bazen, kjer se odpadna voda ohladi in nevtralizira, se nahaja ob sedimentacijskem bazenu (600 mk³) zaprtega krogotoka tehnoloških odpadnih vod Rez 2.4. V sedimentacijskem bazenu se zbira prečiščena voda iz pralnice sekancev, ki se s črpalko M13 ponovno vrača v zbiralnik delno očiščene tehnološke vode Rez 2.2., del vode pa se črpa na zunanji polž predgrelca. Vodo iz Rez 2.2 se vodi do naprave za pranje sekancev. Umazana voda iz pralne naprave se vrača v Rez 2.1 volumna 46 m³ in se preko Rez 2.2 in Rez 2.3 volumna 30 m³ ponovno vrne v sedimentacijski bazen Rez 2.4. Del vode zaradi narave procesa pranja vstopa s sekanci v proces izdelave vlaken. Zaradi tega je treba dnevno dodati ca. 50 m³ sveže tehnološke vode (17.000 m³/leto oz. po posodobitvi 20.400 m³/leto). To količino vode bi zagotovili delno z odpadno vodo od pridobivanja pare, delno z odpadno vodo od regeneracije ionskih izmenjevalcev, manjkajoči del pa s svežo vodo iz vodotoka. Odpadne vode od pridobivanja pare za predviden iztok v zaprti krogotok tehnoloških odpadnih vod ni potrebno predhodno čistiti. Zaprti krogotok tehnoloških odpadnih vod bo po modernizaciji potreboval 20.400 m³/leto dodatne tehnološke vode, kar pomeni, da je dovolj zmogljiv za sprejem 7.320 m³/leto odpadne vode od pridobivanja pare in za to količino se bo zmanjšal odvzem vode iz reke Reke.

Tehnološka voda iz reke Reke se preko črpališča vodi v objekt Pripravo vode. V objektu Priprava vode se tehnološka voda mehča za proizvodnjo pare. Mehčanje se izvaja v ionskem izmenjevalcu. Ionska masa v ionskem izmenjevalcu ima na funkcionalnih skupinah vezane ione natrija. Pri prehodu vode skozi mehčalno napravo se ioni kalcija in magnezija iz vode zamenjajo z ioni natrija. Natrijevi ioni tvorijo s karbonatnimi ioni v vodi topen natrijev karbonat. Ko je ionska masa mehčalne naprave nasičena s kalcijevimi in magnezijevimi ioni, je učinek mehčanja manjši. Za povrnitev mehčalnih sposobnosti je potrebno ionsko maso mehčalne naprave regenerirati. Pri postopku regeneracije se opravi spiranje ionske mase s koncentrirano raztopino soli (NaCl-kuhinjska sol). Pri tem se kalcijevi in magnezijevi ioni iz funkcionalnih skupin ionske mase zamenjajo z natrijem, tako je ionska masa mehčalne naprave – ionskega izmenjevalca zopet pripravljena za mehčanje vode. Regeneracija ionske mase mehčalne naprave se vrši popolnoma avtomatsko. Pri regeneraciji v fazi izpiranja ionske mase nastaja odpadna voda. Odpadna voda od regeneracije ionskih izmenjevalcev vsebuje prečiščeno vodo iz reke Reke, ter Mg2+, Ca2+ in Cl- ione. Letno nastane 3.000 m3 tovrstne odpadne vode. Po modernizaciji proizvodnje vlaknenih plošč se bo količina odpadne vode povečala za 20 % na 3.600 m³/leto. Kontrolne meritve so pokazale, da je odpadne vode manj kot 4.000 m³, onesnaženost pa je manjša od 50 PE. Odpadna voda od regeneracije ionskih izmenjevalcev se sedaj odvaja v interno padavinsko kanalizacijo, kjer se združi s preostalimi odpadnimi vodami (hladilne vode ter odpadna voda od pridobivanja pare) in preko oljnega lovilca Aquareg S 1000 bp 200 z usedalnikom odteka v reko Reko. Po izvedeni modernizaciji proizvodnje bo odpadna voda iztekala v sedimentacijski bazen zaprtega krogotoka tehnoloških odpadnih vod. Objekt Priprava vode, kjer poteka mehčanje vode z ionsko izmenjavo, se nahaja neposredno ob sedimentacijskem bazenu zaprtega krogotoka tehnoloških odpadnih vod Rez 2.4.

Padavinska voda nastaja na utrjenih manipulativnih in transportnih površinah skladišča lesne surovine (plato hlodovine) in sekalnice (skupaj 15.720 m²). Te vode se čistijo na lovilniku olj AQUAREG S 2500. Očiščena voda se odvaja v črpališče zalednih vod, ki varuje tovarniški kompleks pred vdorom talne vode. Ob poplavah se vključijo črpalke, ki vodo prečrpajo v strugo reke Reke.

Preko lovilnika olj AQUAREG S 1000 bp 200 se odvajajo odpadne vode iz kotlovnice (kalužne vode, vode od regeneracije ionskih izmenjevalcev), hladilne vode in padavinske vode iz manipulativnih površin v bližini teh objektov. Pri teh površinah gre predvsem za dovozne poti k objektom, oplemenitenja kotlarne in obrata proizvodnje vlaknenih plošč ter za parkirišče (skupaj (13.151 m²). Iztok je urejen v reko Reko.

Podjetje razpolaga s 4 hladilnimi sistemi. Vsi hladilni sistemi se napajajo iz tehnološke vode iz požarnega bazena ali hidrantov:

* HS1: zaprt hladilni sistem za hlajenje motorja defibratoja L46 v tehnološki enoti razvlaknjevanja N3. Hladilna voda se črpa iz požarnega bazena v katerega se nato tudi vrača. Moč odvedenega toplotnega toka znaša ca. 43,5 kW.
* HS2: pretočen hladilni sistem za hlajenje reduktorja ventilatorja sušilnika 2. Stopnje. Moč odvedenega toplotnega toka znaša ca. 0,42 kW.
* HS3: Pretočen hladilni sistem - hlajenje vsipnega jaška za lesno kurjavo na kurilni napravi, s čimer se preprečuje morebitni povratni ogenj. Moč odvedenega toplotnega toka znaša ca. 7,2 kW.
* HS4: Pretočni hladilni sistem - hlajenje hidravlike defibratorja. Moč odvedenega toplotnega toka znaša ca. 6,75 kW.

Nazivna moč vseh treh pretočnih hladilnih sistemov je manjša od 300 kW. Odpadne hladilne vode se odvajajo v interno padavinsko kanalizacijo, ki se zaključi z iztokom v reko Reko (preko lovilnika olj AQUAREG S 1000 bp 200).

Iz Poročila o obratovalnem monitoringu odpadnih vod za podjetje Lesonit za leto 2017 izhaja, da celotna naprava Lesonit v skladu z 11. členom Uredbe o emisiji snovi in toplote pri odvajanju voda v vode in javno kanalizacijo (Uradni list RS, št. [64/12](http://www.uradni-list.si/1/objava.jsp?sop=2012-01-2582), [64/14](http://www.uradni-list.si/1/objava.jsp?sop=2014-01-2706) in [98/15](http://www.uradni-list.si/1/objava.jsp?sop=2015-01-3849)) ne obremenjuje okolja čezmerno, ker niso presežene letne količine nevarnih snovi in emisijski delež toplote ne presega mejnega. Količina onesnaževal, ki se preko padavinske kanalizacije odvaja v reko Reko, je majhna.

10.3.a Pričakovani vplivi v času obratovanja in pogoji

Zaradi nameravanega posega se pričakujejo spremembe v koncentraciji onesnaževal v vodi, spremenila se bo količina odpadne vode in s tem letna količina onesnaževal. Pričakuje se povečanje količine hladilne vode za hlajenje hidravlične naprave defibratorja za ca. 20 %. V času poskusnega obratovanja bo potrebno ponovno izmeriti pretoke vseh hladilnih vod in izračunati toplotne tokove. Zaradi povečanja kapacitete proizvodnje se bo povečala tudi količina odpadnih kalužnih vod. Povečanje se ocenjuje za ca. 20 %. Letna količina onesnaževala – celotni ogljikovodiki se bo iz 8 % povečala na 8,2 % dovoljenje vrednosti, kar je zanemarljivo. Letna količina cinka bo iz 0,3 % dovoljenje vrednosti narasla na 0,36 %. Letna količina AOX bo iz 0,7 % dovoljene vrednosti narasla na 0,84. Vpliv bo zanemarljiv. Zmanjšala se bo količina odpadnih vod iz avtomehanične delavnice (iztok 2), saj bo z izgradnjo nove hale delavnica pokrita. Odpadnih padavinskih vod ne bo, nastajale bodo le odpadne vode od pranja vozil. Padavinska odpadna voda iz novega skladišča lesne surovine se bo zajemala in čistila na oljnem lovilniku AQUAREG S 2500.

Z namenom preprečitve onesnaženja voda zaradi morebitnih nezgodnih izlitij ali požara je upravni organ v točki V./3. izreka tega gradbenega dovoljenja določil dodatni omilitveni ukrep. Prav tako je določil način odvajanja industrijske odpadne vode ter obveznost zagotovitve merilnega mesta na iztoku iz lovilnika olja pred odvajanjem padavinske odpadne vode.

10.4 Varstvo pred svetlobnim onesnaževanjem

V letu 2015 je bila stara zunanja razsvetljava, ki je temeljila na VTF in FLUO sijalkah, zamenjana z novimi svetilkami okolju prijazne LED tehnologije. Skupno je bilo zamenjano 117 svetilk, skupne moči 48900 W s 117 svetilkami LED tehnologije skupne moči 8011 W. Zunanja razsvetljava v podjetju služi minimalni osvetlitvi transportnih poti in parkirišča, nočni osvetlitvi proizvodnih naprav ter občasni osvetlitvi razkladanja in nakladanja tovorov. V ta namen je bilo instalirano 24 kosov svetilk GT JETA 20W, 4000K in ena svetilka GT WAPA 50W WP 050-A50. Skupna priključna moč teh svetilk znaša 507 W. Zunanja razsvetljava parkirišča vsebuje dve LED svetilki skupne moči 2x 150 W. Večina svetilk (LED GT WAPA 75 W WP075-A50) zunanje razsvetljave je namenjena osvetlitvi proizvodnih naprav in industrijskega tira. Teh svetilk je 76 kosov.

10.4.a Pričakovani vplivi v času obratovanja in pogoji

Na območju posega bo dodatno razsvetljeno skladišče lesne surovine. Postavljenih bo 8 stolpov z razsvetljavo. Na stolpu bodo montirane 4 svetilke. Ena od delovnih svetilk na vsakem stolpu pa bo namenjena varnostni razsvetljavi. Skupna priključna moč bo 6400 W. V času dela na skladišču lesne surovine bodo svetile vse svetilke. V času, ko skladišče ne bo obratovalo, bo vklopljena le svetilka namenjena varovanju. Električna moč svetilk v času obratovanja skladišča bo 0,032 W/m², kar je v skladu z veljavnimi predpisi. Osvetlitev bo usmerjena proti tlom. Skladno s tretjim odstavkom 7. člena Uredbe o mejnih vrednostih svetlobnega onesnaženja okolja (Uradni list RS, št. [81/07](http://www.uradni-list.si/1/objava.jsp?sop=2007-01-4162), [109/07](http://www.uradni-list.si/1/objava.jsp?sop=2007-01-5462), [62/10](http://www.uradni-list.si/1/objava.jsp?sop=2010-01-3504) in [46/13](http://www.uradni-list.si/1/objava.jsp?sop=2013-01-1760)) znaša omejitev moči svetilk 300W. Izračun po prvem odstavku 7. člena iste uredbe izkazuje povprečno osvetljenost 1600W/50000m² = 0,032 W/m², kar je skladno s prvim odstavkom 7. člena te uredbe. Vse svetilke smejo biti prižgane, kadar se izvaja delo na prostem. Kadar pa se ne izvaja delo na prostem, sme svetiti le 1 svetilka od 4.

Zaradi varstva pred svetlobnim onesnaževanjem je upravni organ v točki V./4. izreka tega gradbenega dovoljenja določil dodatni omilitveni ukrep glede uporabe svetilk za potrebe varnostnega osvetljevanja skladišča hlodovine.

10.5 Varstvo ekosistemov, rastlinstva, živalstva in njihovih habitatov v času gradnje

Rastlinstvo in habitatni tipi

Območje predvidenega posega se nahaja v dolini Reke v okviru industrijskega kompleksa podjetja LESONIT d.o.o. V neposredni okolici omenjenega kompleksa prevladujejo kmetijske površine ter gojeni travniki s prevladujočo navadno pahovko (Arrhenatheretum elatioris s. lat.), modro stožko (Molinietum caeruleae s. lat.) ter, na mestih zunaj poplavnih voda, pokončne stoklase in srednjega trpotca (Bromo-Plantaginetum mediae). Vlažnejša rastišča poraščajo sestoji ločka (Juncus spp.) ter šašja (Caricetum gracilis). Ponekod so še vidni ostanki visokodebelnih sadovnjakov, pogoste so žive meje (z grmovnimi vrstami Euonymus europaea, Corylus avellana, Cornus sanguinea, Prunus spinosa, Salix purpurea, Viburnum lantana) in vrbišča z belo vrbo (Salix alba). Jelševja (Alnetum glutinosae), v katerih pogosto uspevata tudi robinija (Robinia pseudaccacia) in lipovec (Tilia cordata), so redkejša in se pojavljajo zgolj fragmentarno. Na levem bregu reke so ponekod nasadi belega topola

(Populus alba). Bregove Reke porašča značilna vegetacija obrežij. V okviru samega industrijskega kompleksa je flora predvsem ruderalnega značaja. Gre za splošno razširjene vrste vezane na sekundarna rastišča, kjer vladajo ekstremni okoljski pogoji (nihanja v temperaturi in vlagi, mehanski stresi in podobno). Sestojev, ki bi kazali posebne fitocenološke vzorce, ni opaziti.

Živalstvo

Na samem območju posega lahko pričakujemo le sinantropne vrste malih sesalcev, kot je npr. domača miš (Mus musculus). V širši okolici posega (do 5 km) pa so bile zabeležene številne vrste sesalcev, med drugim podlesek (Muscardinus avellanarius ), dihur (Mustela putorius), divja mačka (Felis silvestris), ris (Lynx lynx), volk (Canis lupus) in rjavi medved (Ursus arctos). Območje je še posebej pomembno za netopirje. Na netopirskem transektu "reka Reka - Gornje Vreme" je bilo zabeleženih 8 taksonov netopirjev (Monitoring populacij izbranih ciljnih vrst netopirjev v letih 2016 in 2017, Končno poročilo, Center za kartografijo favne in flore, Miklavž na Dravskem polju). Območje POO Reka je opredeljeno kot Natura 2000 območje za dolgokrilega netopirja (Miniopterus schreibersii), dolgonogega netopirja (Myotis capaccinii) in velikega podkovnjaka (Rhinolophus ferrumequinum). Območje POO Kras pa je opredeljeno za 8 vrst netopirjev: dolgokrili netopir (Miniopterus schreibersii), ostrouhi netopir (Myotis blythii), dolgonogi netopir (Myotis capaccinii), vejicati netopir (Myotis emarginatus), navadni netopir (Myotis myotis), južni podkovnjak (Rhinolophus euryale), veliki podkovnjak (Rhinolophus ferrumequinum) in mali podkovnjak (Rhinolophus hipposideros). Številne vrste netopirjev prezimujejo v Škocjanskih jamah, kamor ponikne reka Reka.

V dolini Reke in bližnji okolici je bilo do sedaj opaženih 85 potrjenih in 19 domnevnih gnezdilk (ibid.). Mednarodno ornitološko pomembnost dolini daje (poleg ostalih redkih in ogroženih vrst ptic) predvsem gnezdenje kosca (Crex crex), ki je globalno ogrožena vrsta ptice. V okviru samega industrijskega kompleksa podjetja Lesonit ni zabeleženega nobenega osebka obravnavane vrste, pač pa na vlažnih travnikih levega brega doline Reke ter območjih, ki so od industrijskega kompleksa že precej oddaljeni. V samem industrijskem kompleksu ustreznih habitatov za prebivanje kosca ni. Kvalifikacijski

vrsti za POV Dolina Reke sta poleg kosca še rjavi srakoper (Lanius collurio) in grahasta tukalica (Porzana porzana). Populacijska ocena grahaste tukalice za POV Dolina Reke je 0 - 2 para, ocena številčnosti grahaste tukalice v Sloveniji pa znaša 20-60 parov (Monitoring populacij izbranih ciljnih vrst ptic na območjih Natura 2000 v letu 2018 in sinteza monitoringa 2016-2018).

Na samem območju posega lahko od plazilcev pričakujemo le sinantropno pozidno kuščarico (Podarcis muralis). V neposredni bližini območja posega, v reki Reki, lahko pričakujemo kobranko (Natrix tessellata), v stoječih vodah in močvirnih predelih pa belouško (Natrix natrix). Na travnikih in v gozdovih lahko pričakujemo splošno razširjenega slepca (Anguis fragilis), v gozdovih in gozdnih robovih pa splošno razširjeno smokuljo (Coronella austriaca).

Zaradi kraške narave območja voda hitro ponikne, zato predstavljajo redke stoječe vode, med drugim tudi mrtvice in tolmuni reke Reke, pomemben življenjski prostor dvoživk. V tolmunih reke Reke je bil opažen hribski urh (Bombina variegata) (Resolucija o Programu varstva in razvoja Parka Škocjanske jame za obdobje 2019–2023 (Uradni list RS, št. 8/19), v okolici reke Reke pa navadna krastača (Bufo bufo) (BioPortal, 2019). Podzemni tok reke Reke v Škocjanskih jamah je pomemben življenjski prostor naše edine jamske dvoživke, človeške ribice ali močerila (Proteus anguinus), ki ji predstavlja podzemna Reka oziroma vodonosnik Krasa skrajno severozahodno točko območja razširjenosti v vodah Dinarskega krasa.

Reka Reka od mostu v Zabičah do ponora v Škocjanske jame spada pod ribolovni revir reka Reka, ki spada pod upravljanja Ribiške družine Bistrica. Po podatkih ribiškega katastra je v ribolovnem revirju reka Reka prisotnih 18 vrst rib, od tega tri tujerodne: šarenka (Oncorhynchus mykiss), rjavi ameriški somič (Ameiurus nebulosus) in beli amur (Ctenopharyngodon idella) ter gojena oblika krapa (Cyprinus carpio).

Obsežne in dolgoročne raziskave metuljev so pokazale, da v dolini Reke prebiva strašnični modrin (Maculinea teleius), ki poseljuje ekstenzivno gospodarjenje in opuščene močvirne in vlažne travnike, na katerih uspeva hranilna rastlina gosenic, zdravilna strašnica (Sanguisorba officinalis). Strašnični modrin je ena od 17 vrst metuljev potrebnih posebnega varstva, ki so navedeni v prilogah Direktive o habitatih. Dolina Reke predstavlja najjužnejša nahajališča strašničnega modrina v Sloveniji. Populacija je izolirana in predstavlja okoli 2 % slovenske populacije. Gre za prizadeto vrsto (»Endangered« po IUCN klasifikaciji) in je na Svetovnem rdečem seznamu ogroženih živali. Najdemo jo tudi na seznamu aneksa k Bernski konvenciji, Rdečem seznamu evropskih metuljev (Red Data Book of Europea Butterflies (Rhopalocera) (van SWAAY & WARREN, 1999), Pravilniku o uvrstitvi ogroženih rastlinskih in živalskih vrst v rdeči seznam (Uradni list RS, št. [82/02](http://www.uradni-list.si/1/objava.jsp?sop=2002-01-4055) in [42/10](http://www.uradni-list.si/1/objava.jsp?sop=2010-01-2122)), Uredba o zavarovanih prosto živečih rastlinskih vrstah (Uradni list RS, št. [46/04](http://www.uradni-list.si/1/objava.jsp?sop=2004-01-2215), [110/04](http://www.uradni-list.si/1/objava.jsp?sop=2004-01-4597), [115/07](http://www.uradni-list.si/1/objava.jsp?sop=2007-01-5796), [36/09](http://www.uradni-list.si/1/objava.jsp?sop=2009-01-1713) in [15/14](http://www.uradni-list.si/1/objava.jsp?sop=2014-01-0502)). V Sloveniji je redka in zelo lokalno razširjena. Ker je vezana na negnojene vlažne habitate z zdravilno strašnico, iz urbaniziranih lokalitet naglo izginja. V industrijskem kompleksu tovarne Lesonit d.o.o. strašničnega modrina nismo opazili saj tod ni ustreznih življenjskih prostorov te vrste. Drugače velja za okolico industrijskega kompleksa, kjer se vrsta pojavlja v neposredni bližini. V širši okolici posega je prisoten tudi črtasti medvedek (Callimorpha quadripunctaria), ki poseljuje predvsem gozdni rob in travniški postavnež (Euphydryas aurinia), ki poseljuje vlažne travnike.

Favna nevretenčarjev v Škocjanskih jamah obsega predstavnike 11 skupin živali, in sicer vrtinčarje, gliste, polže, maloščetince, pršice, med raki dvoklopnike, ceponožce, enakonožce in postranice ter med žuželkami skakače in ličinke dvokrilcev.

Območja varstva narave

V neposredni bližini nameravane gradnje oziroma v njenem vplivnem območju se nahajajo naslednja območja, ki imajo s predpisi na področju ohranjanja narave poseben status:

* Območje Natura 2000 POO Reka (SI3000223), določeno z Uredbo o posebnih varstvenih območjih (Uradni list RS, št. 49/04, 110/04, 59/07, 43/08, 8/12, 33/13, 35/13 popr., 39/13-Odl.US, 3/14, 21/16 in 47/18), in sicer v območju neposrednega vpliva (20 m), glede na Pravilnik o presoji sprejemljivosti vplivov izvedbe planov in posegov v naravo na varovana območja (Uradni list RS, št. [130/04](http://www.uradni-list.si/1/objava.jsp?sop=2004-01-5407), [53/06](http://www.uradni-list.si/1/objava.jsp?sop=2006-01-2276), [38/10](http://www.uradni-list.si/1/objava.jsp?sop=2010-01-1864) in [3/11](http://www.uradni-list.si/1/objava.jsp?sop=2011-01-0094)),
* Območje Natura 2000 POV Dolina Reke (SI5000003), določeno z Uredbo o posebnih varstvenih območjih, in sicer v območju neposrednega vpliva (20 m), glede na Pravilnik o presoji sprejemljivosti vplivov izvedbe planov in posegov v naravo na varovana območja,
* Območje Natura 2000 POO Kras (SI3000276), določeno z Uredbo o posebnih varstvenih območjih, in sicer je možen daljinski vpliv zaradi onesnaženja reke Reke (oddaljenost od posega cca 18,6 km), glede na značaj in dejavnost iz 20. člena Pravilnika o presoji sprejemljivosti vplivov izvedbe planov in posegov v naravo na varovana območja,
* Zavarovano območje Regijskega parka Škocjanske jame (ID 3896) - na območju neposrednega vpliva (20 m), glede na Pravilnik o presoji sprejemljivosti vplivov izvedbe planov in posegov v naravo na varovana območja,
* Zavarovano območje: naravni spomenik Divja kostanja v Rečici (ID 913) – na območju daljinskega vpliva (80 m), glede na Pravilnik o presoji sprejemljivosti vplivov izvedbe planov in posegov v naravo na varovana območja,
* ekološko pomembno območje: EPO Reka (Velika voda) (ID53600), določeno z Uredbo o ekološko pomembnih območjih (Uradni list RS, št. 48/04, 33/13, 99/13 in 47/18),
* naravna vrednota: NV Reka (ID3290), glede na Pravilnik o določitvi in varstvu naravnih vrednot (Uradni list RS, št. [111/04](http://www.uradni-list.si/1/objava.jsp?sop=2004-01-4623), [70/06](http://www.uradni-list.si/1/objava.jsp?sop=2006-01-3005), [58/09](http://www.uradni-list.si/1/objava.jsp?sop=2009-01-2875), [93/10](http://www.uradni-list.si/1/objava.jsp?sop=2010-01-4920), [23/15](http://www.uradni-list.si/1/objava.jsp?sop=2015-01-0911) in [7/19](http://www.uradni-list.si/1/objava.jsp?sop=2019-01-0186)).

Z namenom ugotavljanja obstoječega stanja in pregleda načrtovanih posegov na območju tovarne Lesonit je bil dne 8. 5. 2019 opravljen skupni terenski ogled tovarne Zavoda RS za varstvo narave, OE Nova Gorica, Delpinova ulica 16, 5000 Nova Gorica in investitorja, izdelovalko Poročila o vplivih na okolje in upravljavcem zavarovanega območja Regijski park Škocjanske jame. Iz mnenja št. 5-II-303/6-O-19/TLBF z dne 4. 6. 2019 je razbrati, da na območju tovarne vzdrževanje naprav in infrastrukture ni bilo najbolje zagotovljeno. Opazno je bilo puščanje snovi iz naprav in transportnih trakov, ki so se s padavinsko vodo spirale v Reko (kar lahko pomeni večjo koncentracijo onesnaževal na izpustih v Reko), kjer pa se monitoring ne izvaja. Prav tako se ne izvaja monitoring odpadne vode od regeneracije ionskih izmenjevalcev. Poleg tega lahko zaradi širitve proizvodnje pričakuje tudi povečano količino onesnaževal. Zato so potrebni dodatni omilitveni ukrepi. Onesnaženje lahko ima negativen vpliv na ogrožene in zavarovane vrste vodnih živali zaradi katerih je bilo opredeljeno Natura 2000 območje (grba (Barbus plebejus), pohra (Barbus meridionalis), primorski koščak (Austropotamobuis pallipes), človeška ribica (Proteus anguinus), (Pravilnik o uvrstitvi ogroženih rastlinskih in živalskih vrst v rdeči seznam (Uradni list RS, št. 82/02, 42/10), Uredba o zavarovanih prosto živečih živalskih vrstah (Uradni list RS, št. 46/04, 109/04, 84/05, 115/07, 32/08 - odi. US, 96/08, 36/09, 102/11, 15/14 in 64/16)) in varovane habitatne tipe (npr. jame), zaradi katerih je bilo določeno Natura 2000 območje Kras, na preživetje in populacijo varovanih vrst in posledično na njihovo ugodno stanje in stanje habitatnega tipa. Onesnaženje bi imelo tudi negativni vpliv na lastnosti zavarovanega območja Škocjanske jame, npr. na ohranjanje kvalitete vod, ki se stekajo v jame in na človeško ribico ter habitatni tip jame.

Glede na zgoraj navedeno je na podlagi 105. člena Zakona o ohranjanju narave (Uradni list RS, št. 96/04 – uradno prečiščeno besedilo, 61/06 – ZDru-1, 8/10 – ZSKZ-B, 46/14, 21/18 – ZNOrg in 31/18) treba izvesti presojo sprejemljivosti nameravanega posega v naravo.

V obravnavanem primeru se je presoja sprejemljivosti posegov v naravo izvedla v integralnem postopku izdaje gradbenega dovoljenja. Upravni organ na podlagi proučitve ugotovitev Dodatka za presojo sprejemljivosti vplivov na varovana območja za poseg modernizacija proizvodnje vlaknenih plošč, št. 1430-19 VO, julij 2019, Aquarius d.o.o. Ljubljana, Cesta Andreja Bitenca 68, 1000 Ljubljana, in v obravnavanem postopku pridobljenega, strokovnega mnenja Zavoda RS za varstvo narave OE Nova Gorica, Delpinova ulica 16, 5000 Nova Gorica, št. 5-II-303/6-O-19/TLBF z dne 4. 6. 2019, ugotavlja, da je vpliv gradnje Modernizacija proizvodnje vlaknenih plošč, na kvalifikacijske vrste območje Natura 2000 POO Ljubljanica – Gradaščica – Mali graben, nebistven (ocena C) ob upoštevanju vseh zakonskih predpisov s področja varstva okolja, obstoječih in v PVO dodatno predlaganih ukrepov potrebnih za ravnanje z odpadki, kakovost tal in kakovost voda ter dodatnih omilitvenih ukrepov za varstvo netopirjev in preprečevanje onesnaževanja ter zmanjšanje možnosti onesnaženja na čim manjšo mero. Nadalje upravni organ ugotavlja, da poseg ne bo vplival na ekološko pomembno območje in naravno vrednoto.

10.5.a Pričakovani vplivi v času gradnje in pogoji

Območje gradnje bo omejeno na obstoječe območje Lesonita, kjer ni prisotnih naravovarstveno pomembnih rastlinskih ali živalskih vrst, habitatnih tipov, varovanih območij, naravnih vrednot ali ekološko pomembnih območij. Poseg se nahaja na vplivnem območju Regijskega parka Škocjanske jame. Morebitne emisije v tla in vodo na vplivnem območju parka bi lahko imele daljinski vpliv na stanje Regijskega parka Škocjanske jame. Ob primernem vzdrževanju strojev in ustreznem organiziranju gradbišča je možnost onesnaženja majhna. Emisije snovi v času gradnje so možne zaradi izrednih dogodkov, ob katerih bi se lahko nezgodno izlila olja ali goriva iz gradbene mehanizacije ali tovornih vozil. Večina gradbenih površin je utrjena in urejena s padavinsko kanalizacijo preko lovilnikov olj. Tu bi se nezgodno izlita olja ali goriva izločila, odpadek bi odstranil pooblaščeni odstranjevalec ali zbiralec odpadka. Izvajalci morajo imeti pripravljen načrt za takojšnje učinkovito ukrepanje ob morebitnem razlitju onesnaževal. Ob takojšnjem ukrepanju zaposlenih na gradbišču bo vpliv nebistven. Pričakuje se lahko le daljinski vpliv zaradi povečane ravni hrupa in prašenja. Območje je že v obstoječem stanju obremenjeno s hrupom zaradi proizvodnje, zato so živali na hrup navajene in kratkotrajno povečanje hrupa nanje ne bo imelo bistvenega vpliva. Za preprečevanje prašenja bodo izvedeni ukrepi, ki so zajeti v PVO v poglavju 6.1.1.1. in ob upoštevanju katerih bo vpliv na živalstvo, rastlinstvo, varovana območja, naravne vrednote in ekološko pomembna območja nebistven. Do kumulativnih vplivov med gradnjo bi lahko prišlo ob hkratni gradnji drugih posegov ter obravnavanega posega. Ker hkratne gradnje drugih posegov ne bo, kumulativnih vplivov med gradnjo ne bo. Ocenjuje se, da bo vpliv na rastlinstvo, živalstvo in habitatne tipe ter vpliv na varovana območja, ekološko pomembna območja in naravne vrednote v času gradnje majhen ob upoštevanju ukrepov.

Upravni organ je v točki V./5.1 izreka tega gradbenega dovoljenja določil dodatni ukrep oziroma pogoj za preprečevanje ali zmanjšanje negativnih vplivov na naravo na območju in okolici nameravanega posega.

10.5.b Pričakovani vplivi v času obratovanja in pogoji

Po izgradnji se bo povečala količina proizvodnje vlaknenih plošč s sedanjih cca 130.000 m³/leto na predvidenih največ 180.000 m³/leto. Posledično se bodo povečale tudi emisije hrupa ter emisije snovi v zrak in vodo. Emisije hrupa bi lahko vplivale predvsem na ptice, emisije v vodo pa na vodne organizme, tudi dolvodno od posega, ter na organizme v jamskem sistem reke Reke. Odstranjeni bodo nekateri obstoječi hrupni viri in dodani nekateri novi viri hrupa. Najhrupnejši viri bodo večinoma nameščeni v zaprtih prostorih (defibrator), drugi pa se nahajajo na prostem (ventilator sušilnika 1. stopnje, izpust iz dimnika). Ventilator 1. stopnje sušilnika bo zvočno izoliran. Območje je že v obstoječem stanju obremenjeno s hrupom zaradi proizvodnje in živali so na hrup navajene, zato bo dodaten vpliv hrupa majhen. Vpliv je mogoče omiliti tudi z zasaditvijo pasu drevesne in grmovne zarasti med tovarno oz. skladiščnimi prostori ter med reko Reko. Dodatnega negativnega vpliva na kvalifikacijske vrste zaradi izpustov v zrak ne bo. Industrijske odpadne vode iz regeneracije ionskih izmenjevalcev in od pridobivanja pare se bodo po posegu odvajale v zaprt krogotok tehnoloških odpadnih voda in ne bodo vplivale na vodne kvalifikacijske vrste. Ker so organizmi v reki Reki, še posebej grba in jamski organizmi, zelo občutljivi na toplotne spremembe, je z novim načinom odvajanja industrijskih odpadnih vod zagotovljeno tudi, da hladilne odpadne vode ne bodo spreminjale toplotnega režima reke Reke. Za primer nesreče je na iztoku iz oljnega lovilnika padavinske kanalizacije AQUAREG S 1000 bp 200 pred iztokom v reko Reko narejen zasun, ki se zapre in prepreči iztekanje onesnažene vode v reko Reko. Onesnažena odpadna voda se skladno z internimi navodili prečrpa v cisterne ali druge nepropustne posode. Ekološko stanje reke Reke za obdobje 2009 do 2015 je bilo na vseh treh merilnih mestih ocenjeno kot dobro. Parameter BPK5 je v letu 2016 na merilnem mestu Topolc znašal 2 mg O2/l, kar je zelo dobro. Osvetljevanje novih proizvodnih, skladiščnih in manipulativnih površin bi lahko negativno vplivalo na kvalifikacijske vrste netopirjev. Vpliv je mogoče omiliti z uporabo ustreznih svetil ter z zasaditvijo pasu drevesne in grmovne zarasti med tovarno oz. skladiščnimi prostori ter med reko Reko. Ukrep glede osvetlitve s toplo svetlobo vključno in pod 2700 K je namenjen preprečitvi neustreznega osvetljevanja, ki bi lahko negativno vplivalo na varovane vrste netopirjev, saj osvetljevanje v neustrezni barvni svetlobi negativno deluje na žuželke, ki so hrana varovanim vrstam netopirjev. Do kumulativnih vplivov med obratovanjem bi lahko prišlo zaradi obstoječe proizvodnje in novih proizvodnih kapacitet. Kumulativni vpliv je mogoče omiliti z zamenjavo dotrajanih delov obstoječih naprav in nadaljnjim rednim vzdrževanjem vseh naprav. Ocenjuje se, da bo vpliv na rastlinstvo, živalstvo in habitatne tipe ter vpliv na varovana območja, ekološko pomembna območja in naravne vrednote v času obratovanja majhen ob upoštevanju dodatnih ukrepov.

Upravni organ je v točki V./5.2 izreka tega gradbenega dovoljenja na podlagi Mnenja št. 5-II-303/6-O-19/TLBF z dne 4. 6. 2019, Zavoda RS za varstvo narave OE Nova Gorica, Delpinova ulica 16, 5000 Nova Gorica, določil dodatne ukrepe oziroma pogoje za varstvo ekosistemov, rastlinstva, živalstva in njihovih habitatov na območju in okolici nameravanega posega. S predvidenim načinom ravnanja ohranjanja narave je zagotovljeno tudi izvajanje 45. člena Odloka o občinskem prostorskem načrtu Občine Ilirska Bistrica.

* 1. Spremljanje stanja dejavnikov

Ker bodo v času gradnje novih objektov in odstranitve starih objektov nastajali vplivi hrupa na okolje je in na podlagi 6. točke prvega ostavka 11. člena Uredbe o mejnih vrednostih kazalcev hrupa v okolju, je za obratovanje gradbišča, ki je vir hrupa, med drugim treba zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje z ocenjevanjem kazalcev hrupa L(dan), L(večer), L(noč), L(dvn) in oceno kazalcev hrupa L(eq), L(1) in L(99). Upravni organ je v točki VIII. izreka tega gradbenega dovoljenja določil način spremljanja stanja okolja, ki ga natančneje določa Pravilnik o prvem ocenjevanju in obratovalnem monitoringu za vire hrupa ter o pogojih za njegovo izvajanje (Uradni list RS, št. [105/08](http://www.uradni-list.si/1/objava.jsp?sop=2008-01-4490)).

Upravni organ je v točki IX. izreka tega gradbenega dovoljenja določil, da mora investitor izvesti prvo ocenjevanje hrupa v okolju v skladu s 7. členom Pravilnika o prvem ocenjevanju in obratovalnem monitoringu za vire hrupa ter o pogojih za njegovo izvajanje v času poskusnega obratovanja, če pa to v postopku izdaje uporabnega dovoljenja ni določeno, pa po vzpostavitvi stabilnih obratovalnih razmer pod dejanskimi obratovalnimi pogoji, vendar ne pozneje kot 15 mesecev po zagonu. Obratovalni monitoring se določi v okviru prvega ocenjevanja. Po potrebi se določi obratovalni monitoring na vsake tri leta.

Upravni organ ugotavlja, da se bo po izvedbi nameravane gradnje naprava uvrstila med naprave, ki lahko povzročajo onesnaževanje okolja večjega obsega (dejavnost 6.1 c iz Priloge 1 Uredbe o vrsti dejavnosti in naprav, ki lahko povzročajo onesnaževanje okolja večjega obsega (Uradni list RS, št. 57/15)), za katero velja Izvedbeni sklep Komisije (EU) 2015/2119 z dne 20. novembra 2015 o določitvi zaključkov o najboljših razpoložljivih tehnikah (BAT) v skladu z Direktivo 2010775/EU Evropskega parlamenta in Sveta za proizvodnjo lesnih plošč (v nadaljevanju: BAT zaključek za proizvodnjo lesnih plošč). Zato je upravi organ v točki X. izreka tega gradbenega dovoljenja določil obveznost izvajanja obratovalnega monitoringa emisij v vodo za padavinske vode z utrjenih površin (celotne neraztopljene snovi), ki je v povezavi z zaključkom BAT 25 določen v BAT 14, na podlagi preloženega PVO in Mnenja št. 35403-4/2019-2 z dne 17. 10. 2019, Agencije RS za okolje. Investitor mora zagotoviti merilno mesto na iztoku iz lovilnika olj, pred odvajanjem padavinske odpadne vode iz manipulativnih površin v reko Reko ter predvideti ustrezen obratovalni monitoring s katerim bo izkazoval, da MDK iz BAT zaključka ne bo presežena. Najmanjša pogostost izvajanja monitoringa je enkrat na tri mesece.

Upravni organ je v točki XI. izreka tega gradbenega dovoljenja določil dodatni ukrep, ki je povzet iz PVO in sicer, da mora investitor z namenom ugotavljanja stanja in izboljšanja stanja varovanih vrst in habitatov, zaradi varstva rib in rakov izvesti monitoring stanja grbe, pohre in primorskega koščaka v reki Reki v bližini tovarne in sicer pred izvedbo posega in nato še 3 leta potem, ko se bo na območju odvijala dejavnost.

1. Upravni organ je v skladu z določbami 55. člena GZ zagotovil javni vpogled v zahtevo za izdajo gradbenega dovoljenja in dokumentacijo, ki se nanaša na predmet izdaje gradbenega dovoljenja ter omogočil dajanje mnenj in pripomb v roku 30 dni od dneva javne objave na spletnih straneh e-uprave. Javno naznanilo št. 35105-81/2018/36 z dne 16. 5. 2019 je bilo objavljeno na spletnih straneh e-uprave od 23. 10. 2019 do 21. 11. 2019, celotna dokumentacija (javno naznanilo, zahteva za izdajo gradbenega dovoljenja, DGD, PVO in mnenja) pa na spletnih straneh MOP od 23. 10. 2019 dalje. Javno naznanilo v točki 6. vsebuje tudi poziv k priglasitvi udeležbe v postopek.

Upravni organ ugotavlja, da v času javne objave ni bilo podanih nobenih pripomb na dokumentacijo, prav tako v tem času niče ni priglasil svoje udeležbe v postopek.

Glede na zgoraj navedeno je bilo na podlagi predložene dokumentacije in listin dejansko in pravno stanje predmetne zadeve popolno ugotovljeno, zato je bilo v skladu z določili GZ in ob upoštevanju določil Zakona o varstvu okolja (Uradni list RS, št. [39/06](http://www.uradni-list.si/1/objava.jsp?sop=2006-01-1682) – uradno prečiščeno besedilo, [49/06](http://www.uradni-list.si/1/objava.jsp?sop=2006-01-2089) – ZMetD, [66/06](http://www.uradni-list.si/1/objava.jsp?sop=2006-01-2856) – odl. US, [33/07](http://www.uradni-list.si/1/objava.jsp?sop=2007-01-1761) – ZPNačrt, [57/08](http://www.uradni-list.si/1/objava.jsp?sop=2008-01-2416) – ZFO-1A, [70/08](http://www.uradni-list.si/1/objava.jsp?sop=2008-01-3026), [108/09](http://www.uradni-list.si/1/objava.jsp?sop=2009-01-4888), [108/09](http://www.uradni-list.si/1/objava.jsp?sop=2009-01-4890) – ZPNačrt-A, [48/12](http://www.uradni-list.si/1/objava.jsp?sop=2012-01-2011), [57/12](http://www.uradni-list.si/1/objava.jsp?sop=2012-01-2415), [92/13](http://www.uradni-list.si/1/objava.jsp?sop=2013-01-3337), [56/15](http://www.uradni-list.si/1/objava.jsp?sop=2015-01-2359), [102/15](http://www.uradni-list.si/1/objava.jsp?sop=2015-01-4085), [30/16](http://www.uradni-list.si/1/objava.jsp?sop=2016-01-1264), [61/17](http://www.uradni-list.si/1/objava.jsp?sop=2017-01-2914) – GZ, [21/18](http://www.uradni-list.si/1/objava.jsp?sop=2018-01-0887) – ZNOrg in [84/18](http://www.uradni-list.si/1/objava.jsp?sop=2018-01-4120) – ZIURKOE) ter Zakona o splošnem upravnem postopku (Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251) in [82/13](http://www.uradni-list.si/1/objava.jsp?sop=2013-01-3034)) odločeno, kot je navedeno v izreku tega gradbenega dovoljenja.

V skladu s prvim odstavkom 48. člena GZ gradbeno dovoljenje preneha veljati, če investitor ne vloži popolne prijave začetka gradnje v petih letih od njegove pravnomočnosti.

V skladu z določbami GZ mora investitor pred izvedbo gradnje imenovati nadzornika (62. člen GZ) in pred začetkom gradnje izvesti zakoličenje objekta v skladu s pogoji določenimi v tem dovoljenju in dokumentaciji za izvedbo gradnje (60. člen GZ).

V skladu z 68. členom GZ mora investitor po dokončanju gradnje pri Ministrstvu za okolje in prostor vložiti zahtevo za izdajo uporabnega dovoljenja. Zahteva se vloži na obrazcu, ki je določen s Pravilnikom o dokumentaciji in obrazcih.

Upravna taksa, odmerjena po tarifni številki 1. in 40. Zakona o upravnih taksah (Uradni list RS, št. 106/10 – uradno prečiščeno besedilo, 14/15 – ZUUJFO, 84/15 – ZZelP-J, 32/16 in 30/18 – ZKZaš) je bila odmerjena in plačana.

**POUK O PRAVNEM SREDSTVU: Zoper to odločbo ni pritožbe, pač pa je dovoljen upravni spor z vložitvijo tožbe na Upravno sodišče Republike Slovenije v roku 30 dni od vročitve odločbe. Tožbo se vloži neposredno pri pristojnem sodišču ali pošlje po pošti.**

|  |  |
| --- | --- |
|  | Sandi RutarVodja Sektorja za dovoljenja |

Postopek vodila:

|  |  |
| --- | --- |
| Nataša Brežnik, univ.dipl.inž.kmet.podsekretarka |  |

|  |  |
| --- | --- |
| Gorazd Baumkircher, dipl.upr.org.višji svetovalec |  |

Vročiti po ZUP:

* LESONIT d.o.o., Ulica Nikola Tesla 11, 6250 Ilirska Bistrica, Slovenija,

Vročiti elektronsko:

* Inšpektorat RS za okolje in prostor, Dunajska 58, 1000 Ljubljana, gp.irsop@gov.si
* MISEL d.o.o., Cankarjeva 1, 6230 Postojna, info@misel.si
* Agencija RS za okolje, Vojkova 1b, 1000 Ljubljana, gp.arso@gov.si
* Zavod Republike Slovenije za varstvo narave, OE Nova Gorica, Delpinova 16, 5000 Nova Gorica zrsvn.oeng@zrsvn.si
* Občina Ilirska Bistrica, Bazoviška cesta 14, 6250 Ilirska Bistrica, obcina.ilirska-bistrica@ilirska-bistrica.si
* Javni zavod park Škocjanske jame, Škocjan 2, 6215 Divača, psj@psj.gov.si